
Европейският парламент,
–	като взе предвид предложението на Комисията до Парламента и Съвета (COM(2026)0002 – C10-0002/2026),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламента за ЕФПГ“),  [1:  	ОВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027[footnoteRef:2], изменен с Регламент (EC, Евратом) 2024/765[footnoteRef:3] („Регламента за МФР“) и по-специално член 8 от него,  [2:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (EC, Евратом) 2020/2093 за определяне на многогодишната финансова рамка за годините 2021—2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 9 от него, [4:  	ОВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид Европейския стълб на социалните права,
–	като взе предвид писмото на комисията по заетост и социални въпроси,
–	като взе предвид доклада на комисията по бюджети (A10-0006/2026),
А.	като има предвид, че Съюзът създаде законодателни и бюджетни инструменти, за да осигури допълнителна подкрепа за работници, които са засегнати от последиците от големи структурни събития и промени в моделите на световната търговия, и за да ги подпомогне при повторното им интегриране на пазара на труда; като има предвид, че тази помощ се предоставя чрез финансова подкрепа за работниците;
Б. 	като има предвид, че Белгия подаде заявление EGF/2025/006 BE/Audi за мобилизиране на средства от ЕФПГ във връзка със съкращението на 3 414 работници[footnoteRef:5] в икономическия отрасъл от разделение 29 по NACE Revision 2 („Производство на автомобили, ремаркета и полуремаркета“) в столичен регион Брюксел (BE10), провинция Източна Фландрия (BE23) и провинция Ено (BE32) с 3 148 съкращения за референтен период от 28 февруари 2025 г. до 28 юни 2025 г., от които 2 580 съкратени работници, чиято дейност е прекратена в Audi S.A./n.V. (Audi) и дъщерните му предприятия, 568 съкратени работници в пет доставчика и производителя надолу по веригата и 266 съкратени работници преди или след референтния период;  [5:  	По смисъла на член 3 от Регламента за ЕФПГ.] 

В.	като има предвид, че заявлението се основава на критериите за намеса, посочени в член 4, параграф 2, буква а) от Регламента за ЕФПГ; като има предвид, че за 266-те съкращения на работници, чиято дейност е прекратена преди или след четиримесечния референтен период, може да се установи ясна причинно-следствена връзка със събитието, довело до прекратяването на дейността на работниците, съкратени по време на референтния период, в съответствие с изискването по член 6, втора алинея от Регламента за ЕФПГ; 
Г.	като има предвид, че в съответния завод на Audi е произвеждан само един модел, като производството е преустановено по-рано от планираното поради високите производствени разходи, свързани с местоположението на завода; като има предвид, че заводът спря да работи на 28 февруари 2025 г.; 
Д.	като има предвид, че Белгия предоставя националното предварително финансиране и съфинансиране за мерките;
Е.	като има предвид, че съответните предприятия са изпълнили изискванията относно колективните съкращения, определени в законодателството на Съюза и в националното законодателство;
Ж.	като има предвид, че финансовото участие от ЕФПГ следва да бъде насочено главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места, като им се предложи обучение с цел придобиване на умения, за да се улесни достъпът им до пазара на труда, като същевременно бъдат подготвени за една по-екологосъобразна и по-цифровизирана европейска икономика;
З.	като има предвид, че ЕФПГ не надхвърля максимален годишен размер от 30 милиона евро (по цени от 2018 г.)[footnoteRef:6];  [6:  	Член 8 от Регламента за МФР.] 

1.	изразява съгласие с Комисията, че условията по Регламента за ЕФПГ, и по-специално член 4, параграф 2, буква а) от него, са изпълнени и че Белгия има право на финансово подпомагане в размер на 7 527 625 EUR съгласно посочения регламент, което съставлява 85% от общите разходи в размер на 8 856 030 EUR, като те включват разходи за персонализирани услуги в размер на 8 738 968 EUR и разходи за дейности по подготовка, управление, информация и публичност, контрол и докладване в размер на 117 062 EUR;
2.	отбелязва, че белгийските органи подадоха заявлението на 18 септември 2025 г. и че след получаването на допълнителна информация от Белгия Комисията приключи оценката си на 9 януари 2026 г. и уведоми Парламента за това на същия ден; подчертава, че е важно да се съкрати времето между подаването на заявление за подпомагане от ЕФПГ и вземането на решение за финансиране, при пълно зачитане на правата на Парламента като подразделение на бюджетния орган;
3.	отбелязва, че заявлението се отнася за работници, чиято дейност е прекратена в Audi и пет доставчика и производителя надолу по веригата, както и че всички те ще бъдат бенефициери от целевата група;
4.	отбелязва, че увеличаването на случаите на несъстоятелност през последните две години значително повиши равнището на безработица в някои региони на Белгия, по-специално в Брюксел и Ено (Валония); подчертава, че рискът от безработица е свързан с образователното равнище и че едно на всеки две нискообразовани лица и едно на всеки три лица със средна степен на образование са изправени пред по-висок риск от безработица, като тези групи обхващат 83% от съкратените работници; изразява съжаление, че съкращенията допълнително ще влошат положението; призовава белгийските органи да предприемат мерки за намаляване на случаите на несъстоятелност, за да се предотврати структурен и регионален упадък, като същевременно се преодоляват социалните различия, водещи до изключване на работната сила, като неравенство между половете и ниско равнище на образование;
5.	отбелязва, че световният пазар за производство и продажба на автомобили, и по-специално електрически автомобили, се характеризира с все по-агресивна конкуренция в световен мащаб; подчертава нарастващите предизвикателства, пред които са изправени европейските производители на автомобили при въвеждането на иновативни и финансово достъпни модели на пазара в ориентирани към бъдещето сегменти, какъвто е сегментът на задвижваните с акумулаторни батерии електрически превозни средства;  изразява съжаление, че Audi преустанови дейността си в Белгия, въпреки че реализираше печалби, и че производството ще бъде преместено в Китай и Мексико, в резултат на което бяха съкратени 3 414 души; отбелязва със загриженост, че предизвикателствата, свързани с условията на производство, включително недостатъчният достъп до по-евтини енергийни източници и непълноценното им разгръщане, допринесоха за преместването на производството на Audi извън Съюза;
6.	подчертава, че закриването на завода след повече от 70 години експлоатация, независимо от производството на електрически превозни средства в него, показва, че предизвикателствата, пред които е изправена европейската промишленост, са от структурен характер, а не са само технологични;
7.	подчертава, че е важно да се намери ново устойчиво предназначение на затворения завод с цел създаване на качествени работни места в региона; настоятелно призовава белгийските органи да предприемат необходимите стъпки за улесняване на откриването на нов производствен обект в бившия завод на Audi;
8.	подчертава, че квалификациите и уменията на съкратените работници продължават да бъдат от основно значение за една ориентирана към бъдещето европейска икономика, която осъществява екологичния преход, като същевременно поддържа силна промишлена база; счита следователно, че мобилизирането на ЕФПГ трябва да бъде включено в рамките на по-всеобхватни ответни мерки на политиката на всички политически равнища, за да се гарантира, че засегнатите работници ще намерят подходящи възможности за работа в съответствие със своите квалификации и умения;
9.	припомня, че със съгласието на синдикалните организации и социалните партньори персонализираните услуги, които ще бъдат предоставени на съкратените работници, се състоят от следните мерки: консултиране, информационни услуги и услуги за намиране на работа; обучение, включително умения в областта на информационните технологии; ден на заетостта; помощ за започване на стопанска дейност; стимули за участие в дейности по търсене на работа; подчертава, че е важно да се насърчават висококачествени, ориентирани към бъдещето работни места, за да се гарантира дългосрочна икономическа и социална устойчивост;
10.	подчертава, че белгийските органи гарантират видимостта на финансирането от Съюза и изтъкват неговата добавена стойност, като предоставят ефективна и целенасочена информация на бенефициерите, регионалните и местните органи, социалните партньори и широката общественост;
11.	призовава за задълбочени окончателни оценки на приложените мерки, включително ясна информация за това как са били използвани средствата и дали те действително са постигнали целите, за които беше създаден ЕФПГ, включително данни и срокове във връзка с броя на работниците, които успешно са били реинтегрирани на пазара на труда, и работните места, до които са получили достъп, както и във връзка с работниците, които са участвали в мерки за обучение и повишаване на квалификацията, в т.ч. съответните срокове;
12.	отбелязва, че белгийските органи са започнали да предоставят персонализирани услуги на бенефициерите от целевата група на 17 февруари 2025 г. и че следователно периодът на допустимост за предоставяне на финансиране от ЕФПГ ще бъде от тази дата до 24 месеца след датата на влизане в сила на решението за финансиране;
13.	отбелязва, че белгийските органи са започнала да извършват административни разходи по прилагането на ЕФПГ на 9 юли 2024 г. и че следователно тези разходи ще бъдат допустими за финансиране от ЕФПГ от тази дата до 31 месеца след датата на влизане в сила на решението за финансиране;
14.	отбелязва, че белгийските органи са представили гаранции, че принципите на равно третиране и недискриминация ще се спазват при достъпа до предложените действия и тяхното изпълнение, както и че няма да бъде допуснато дублиране на финансирането;
15.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори;
16.	припомня, че ЕФПГ е инструмент за солидарност и справедлив преход и че въпреки че предоставя подкрепа след загубата на работни места, той не може да замени проактивната съгласувана и координирана промишлена политика на Съюза, за да се запазят равнището на заетост в промишлеността, социалната сигурност и дългосрочната икономическа и социална устойчивост на Европа и да се предотврати регионалният структурен упадък; подчертава, че основната задача на Съюза трябва да бъде предотвратяването на затварянето на производствени обекти, на първо място чрез създаване на условия за финансово достъпна, чиста и надеждна енергия, за да се запази конкурентоспособността на промишленото производство, като същевременно се инвестира в умения както за висококвалифицираните работници, така и за работниците в промишлеността; подчертава освен това неотложната необходимост от съгласувани и координирани усилия на Съюза в областта на конкурентоспособността, разработени в тясно партньорство с държавите членки, за да се запазят равнището на заетост в промишлеността и социалната сигурност в Европа, и подчертава, че само една стабилна и устойчива европейска икономика може ефективно да предотврати мащабните съкращения, като по този начин се намали необходимостта от намеса на ЕФПГ; 
17.	одобрява приложеното към настоящата резолюция решение;
18.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
19.	възлага на своя председател да предаде настоящата резолюция, включително приложението към нея, съответно на Съвета и на Комисията.

